থ্রিজি সেবা বন্ধের ঘোষণা গ্রামীণফোনের

গ্রামীণফোন অপারেটর থ্রিজি সেবা বন্ধের উদ্যোগ নিয়েছে। আবেদনের পর ইতোমধ্যে বাংলাদেশ টেলিযোগাযোগ নিয়ন্ত্রক সংস্থা (বিটিআরসি) অনুমোদনও দিয়েছে অপারেটরটিকে। বিটিআরসির সর্বোচ্চ ফোরাম কমিশন ২৭৫তম বৈঠকে গ্রামীণফোনকে এই পদক্ষেপ নেওয়ার অনুমোদন দিয়েছে।

গ্রামীণফোন অপারেটর জানিয়েছে, থ্রিজি সেবা বন্ধ করতে ৬ হাজার ৪২৯টি সাইট (টাওয়ার) বন্ধ বা স্থগিত করতে হবে।

গ্রামীণফোনের থ্রিজি সাইটের (মোবাইল টাওয়ার) সংখ্যা ৬ হাজার ৪২৯টি। এরমধ্যে চট্টগ্রাম বিভাগে রয়েছে ২ হাজার ৬০১টি, খুলনা বিভাগে ১ হাজার ৬১২টি, রাজশাহী বিভাগে ৮৩৩টি, ময়মনসিংহ বিভাগে ৬৮০টি, ঢাকা বিভাগে ৫৫০টি এবং বরিশাল বিভাগে রয়েছে ১৫৩টি সাইট।

তথ্যসূত্রে জানা যায়, বিটিআরসি গ্রামীণফোনকে থ্রিজি সেবা স্থগিত করতে ৫টি শর্ত দিয়ে তা পালন করার নির্দেশনা জারি করেছে।

এছাড়া নিয়ন্ত্রক সংস্থাটির স্পেক্ট্রাম বিভাগ থেকে ২টি শর্ত দিয়ে নির্দেশনা জারি করা হয়েছে। শর্তযুক্ত মেনে থ্রিজি সেবা বন্ধের জন্য কাজ শুরু করেছে গ্রামীণফোন।

থ্রিজি সেবা স্থগিতের আবেদনে গ্রামীণফোন জানিয়েছে, বিভিন্ন বিভাগের ৩৫টি জেলায় ৬ হাজার ৪২৯টি সাইটে চলতি মাসের (সেপ্টেম্বর) মধ্যে থ্রিজি টেলিযোগাযোগ সেবা স্থগিত করার পরিকল্পনা করেছে। এরইমধ্যে ওই সাইটগুলোর গ্রাহকরা টুজি ও ফোরজি সেবার আওতাধীন রয়েছেন। এতে করে এসব এলাকার গ্রাহকরা নিরবছিন্ন ও আধুনিক সেবা পাবেন।

থ্রিজি সেবা বন্ধ নিয়ে গ্রামীণফোনের উপর বিটিআরস‘র  যেসব শর্ত দিয়েছে তা হলো— থ্রিজি সেবা বন্ধ করা হলে গ্রাহককে ইন্টারনেট সেবা ব্যবহারের জন্য ফোরজি নেটওয়ার্ক ও টুজি নেটওয়ার্ক নিশ্চিত করতে হবে।

সংশ্লিষ্ট এলাকায় থ্রিজি সেবা স্থগিত করতে হলে থ্রিজি সিম বদলে ফোরজি সিম সংগ্রহের জন্য প্রয়োজনীয় রিটেইলারের ব্যবস্থা রাখতে হবে। আর যারা ফোরজি সেবা নিতে ইচ্ছুক নয় তারা যেন টুজি নেটওয়ার্কের মাধ্যমে ইন্টারনেট সেবা পেতে পারে সে ক্ষেত্রে অপারেটরকে সমতুল্য মূল্যে প্রয়োজনীয় ইন্টারনেটের ব্যবস্থা করতে হবে। এছাড়া যেসব এলাকায় থ্রিজি সেবা স্থগিত করা হবে সেসব এলাকায় গ্রাহকদের বিভিন্ন প্রচার মাধ্যম তথা এসএমএস, ভয়েস মেসেজ, রেডিও, টেলিভিশন, অনলাইন, গ্রাহক সেবা কেন্দ্রের মাধ্যমে জানাতে হবে।

থ্রিজি সেলুলার মোবাইল নেটওয়ার্ক সার্ভিস লাইসেন্স মোতাবেক থ্রিজি সেবা প্রদান বন্ধের ৯০ দিন আগে কমিশন ও সংশ্লিষ্ট গ্রাহকদের জানানোর নিয়ম রয়েছে।

জানতে চাইলে গ্রামীণফোনের মুখপাত্র হোসেন সাদাত বলেন, গ্রামীণফোন বিটিআরসি প্রদত্ত সব নির্দেশনা মেনে দায়িত্বশীলতারসঙ্গে ব্যবসায়িক কার্যক্রম পরিচালনা করে। বিটিআরসির অনুমোদন মোতাবেক আমরা প্রয়োজনীয় পদক্ষেপ নেওয়া শুরুকরেছি।